《郏城秋夜怀李仁卿》
金朝·李献能

日入群动息，暝色阴濛濛。故人隔颍水，袅袅生秋风。

轻风捲纤云，碧汉磨青铜。坐久襟袖凉，皎月升天东。

伊人如此月，霁色罗心胸。可望不可亲，倏巳驾飞鸿。

念此太虚间，心交神自通。而况千里月，相望宁不同。

孤光透薄帷，俨如接音容。翻翻绕枝鹊，唧唧侵阶蛩。

上床转不寐，高楼待晨钟。相思夜何永，月落秋床空。

作者简介：（1190—1232）河中人，字钦叔。苦学博览，尤长于四六文。宣宗贞祐三年进士第一。授应奉翰林文字，在翰苑凡十年，迁修撰。哀宗时，充河中帅府经历官。蒙古兵破城，奔陕州，权左右司郎中，兵变遇害。